У даљини
Тамо, тамо, преко воде,
Преко оних грдних гора;
Тамо, куда месец оде,
Јато моје бити мора.

Тамо, тамо милогласно
Српске дивне песме хује;
Тамо, уз њих, живо, јасно
Српске гајде зује, брује.

Тамо, тамо српско коло
Красе китне српске моме — —
Ух! ала бих, болан, вол’о,
Да сам сада у једноме?

Хеј, месече, давни побро,
Тамо иди! Српству сини!
Пак му кажи свако добро
Од сина му у даљини.

У Гмундну, 1895.

Извор 
 1895. Бранково коло за забаву, поуку и књижевност. Година -{I}-, број 5, стр. 129.

Светозар Манојловић